SPYDER

SPYDER (Surface-to-Air PYthon & DERby) הוא שמן של שתי מערכות טילי קרקע־אוויר ניידות מתוצרת רפאל מערכות לחימה מתקדמות: SPYDER ADS-SR לטווח קצר, ו־SPYDER ADS-MR לטווח בינוני.

שתי המערכות מיועדות לשימוש כנגד מגוון מטרות אוויריות כגון מטוסים, מסוקים, כלי טיס בלתי מאוישים, טילי שיוט ופצצות מונחות. הן מסוגלת לשגר טילי פיתון 5 בעלי ביות תת־אדום הדמאתי, ודרבי בעלי ביות מכ"ם אקטיבי. מרכיבי הטילים הללו זהים למרכיבי אותם טילים המשוגרים ממטוסים.

המערכת נחשפה לראשונה ללקוחות בין-לאומיים בתערוכת הנשק הצרפתית יורוסאטורי ב-2006.

 SPYDER ADS-SR 
מערכת ה־SPYDER ADS-SR מורכבת משלושה סוגי כלי רכב המבוססים על משאית 6X6 מתוצרת חברת טטרה הצ'כית:
 רכב שיגור – משאית שעל גבה מורכב משגר בעל יכולת צידוד המכיל עד ארבעה טילים בתוך זְבִילִים. על המשאית מותקנת גם מערכת אלקטרו-אופטית מסוג TOPLITE לתצפית ביום ובלילה.
 רכב שליטה ובקרה – משאית שעליה מורכב מכ"ם עקיבה מדגם EL/M 2106 ATAR 3D מתוצרת אלתא.
 רכב מנה שנייה – משאית לתובלת וטעינת טילים למשגר המצוידת במנוף אינטגרלי.

סוללת SPYDER ADS-SR טיפוסית מורכבת מרכב שליטה ובקרה ועד שישה רכבי שיגור. התקשורת בין רכב השליטה והבקרה ורכבי השיגור נעשית באופן אלחוטי, מה שמאפשר את פריסתם של רכבי השיגור במרחק רב מרכב השליטה והבקרה.

 מאפיינים 
 טווח יירוט מינימלי – פחות מ־1 ק"מ
 טווח יירוט מקסימלי – 15 ק"מ
 גובה יירוט מינימלי – 20 מטר
 גובה יירוט מקסימלי – 9,000 מטר

 SPYDER ADS-MR 
מערכת ה־SPYDER ADS-MR מורכבת מארבעה סוגי כלי רכב המבוססים על משאית 6X6 מתוצרת חברת Sisu Auto הפינית:
 רכב שיגור – משאית שעל גבה מורכב משגר אנכי (נזקף לפני השיגור) המכיל עד שישה טילים בתוך זְבִילִים.
 רכב שליטה ובקרה – משאית המשמשת לשליטה ובקרה בסוללה.
 רכב מכ"ם – משאית שעליה מורכב מכ"ם.
 רכב מנה שנייה – משאית לתובלת וטעינת טילים למשגר המצוידת במנוף אינטגרלי.

במערכת ה־SPYDER ADS-MR נוסף לטילים מאיץ.

 מאפיינים 
 טווח יירוט מקסימלי – כ־42 ק"מ
 גובה יירוט מקסימלי – 17 ק"מ

 SPYDER All in One 
בינואר 2024, הודיעו חברת רפאל והמנהל למחקר ולפיתוח אמצעי לחימה ותשתית טכנולוגית במשרד הביטחון כי השלימו ניסוי מוצלח במערכת "ספיידר" בתצורת SPYDER All in One – מערכת הגנה אווירית שלמה הכוללת מכ"ם אינטגרלי, מטען ייעודי אלקטרו-אופטי, מערכת שליטה ובקרה מתקדמת ומיירטים מסוג פיתון ומסוג דרבי המותקנים כולם על רכב אחד, בהפעלת צוות מינימלי.

 פעילות מבצעית 
במהלך מלחמת חרבות ברזל פורסם כי חיל האוויר הישראלי קלט את מערכת ספיידר וכי מערך ההגנה האווירית החל להפעיל את המערכת במהלך מלחמת חרבות ברזל על מנת לשפר את המענה המבצעי לאיום כטב"מי הנפץ הרב-גזרתי, תוך חיזוק כלל מערכות ההגנה האווירית והרחבת המשאבים.

ב-9 באוגוסט 2024, במהלך המערכה בחזית הצפונית במלחמת חרבות ברזל, שוגר טיל אוויר-אוויר מסוג "פיתון" של מערכת הנשק SPYDER לעבר כטב"ם ששוגר לכיוון כביש 4 בשטחי מועצת מטה אשר. המיירט החמיץ את המטרה ופגע בכביש עקב כשל טכני במערכת. כתוצאה מפגיעת המיירט נהרג אזרח ו-19 נוספים נפצעו.

 מפעילים 
  – באוקטובר 2006 הודיע לראשונה חיל האוויר ההודי כי רפאל זכתה במכרז למכירת מערכת נ"מ וכי הוא ירכוש 18 מערכות טילי ספיידר. אולם אישורה הסופי של העסקה נדחה על רקע האשמות בדבר מתן שוחד לכאורה לצורך הזכייה במכרז. העסקה נחתמה לבסוף בספטמבר 2008, בעלות של 260 מיליון דולר. באוגוסט 2009 נמסר כי ממשלת הודו אישרה עסקת המשך לרכישת מערכות נוספת, תמורת כמיליארד דולר.
  – ב-2015 נחתמה עסקה למכירת 3 סוללות ספיידר תמורת 600 מיליון דולר, שהייתה העסקה הביטחונית הגדולה ביותר מעולם בין המדינות. ב-2022 התנהלו מגעים עם וייטנאם לרכישת 3 סוללות נוספות, אך העסקה לא יצאה לפעול בשל מעצר נציגת רפאל במדינה בחשד לעבירות שוחד, מרמה והפרת אמונים.
  – בספטמבר 2021, נחתמה עסקה למכירת 4 סוללות עם מספר טילי ספיידר בהיקף לא ידוע בעלות של 630 מיליון דולר, בעסקה בין משרד הביטחון של ישראל למשרד הביטחון הצ'כי. בכך, הפכה למדינה הראשונה בנאט"ו שקנתה את המערכת הישראלית.
  – בספטמבר 2022 סוכנות הידיעות רויטרס דיווחה כי ישראל הסכימה למכור לאיחוד האמירויות מערכות טילי ספיידר.
 – במאי 2020 דווח כי הפיליפינים רכשו 3 סוללות שיסופקו בשנת 2021. ביולי 2024 במסגרת חגיגות 77 שנה לצבא המקומי, הוצגו סוללות הספיידר.
  – במהלך מלחמת חרבות ברזל קלט חיל האוויר הישראלי את מערכת ספיידר, לשם שיפור יכולתו ליירט כטב"מים.

 ראו גם 
 ברק 8 – מערכת הגנה אווירית רב־משימתית.
 קלע דוד – מערכת ליירוט רקטות וטילים לטווח בינוני־ארוך.
 פטריוט – מערכת נשק נגד מטוסים וטילים בליסטיים.
 S-300 – מערכת הגנה אווירית רב-משימתית מתוצרת רוסית.

 קישורים חיצוניים 

 SPYDER ADS-SR, באתר רפאל
 SPYDER ADS-MR, באתר רפאל
 SPYDER Short Range Air Defense, באתר Defense Update

 הערות שוליים 

 ביאורים 

קטגוריה:טילי קרקע-אוויר ישראליים
קטגוריה:התעשייה האווירית לישראל: טילים
קטגוריה:רפאל: טילים
קטגוריה:מערכות הגנה אווירית ישראליות